סוזן אתיי

סוזן קרלטון אתיי (באנגלית: Susan Carleton Athey; נולדה ב-29 בנובמבר 1970) היא כלכלנית אמריקאית, פרופסור לכלכלה בבית הספר למנהל עסקים של אוניברסיטת סטנפורד וחוקרת בתחומי מיקרו-כלכלה, תורת המשחקים, וכלכלת טכנולוגיה. אתיי ידועה בתרומותיה פורצות הדרך בתחום עיצוב מכרזים, כלכלת פלטפורמות דיגיטליות, ויישום למידת מכונה בכלכלה. היא זוכת מדליית ג'ון בייטס קלארק לשנת 2007, האישה הראשונה שזכתה לכבוד זה.

ביוגרפיה
אתיי נולדה בבוסטון, מסצ'וסטס. היא סיימה תואר ראשון בכלכלה באוניברסיטת דיוק ב-1991 ודוקטור בכלכלה בבית הספר למנהל עסקים של אוניברסיטת סטנפורד ב-1995, תחת הנחייתו של פול מילגרום. עבודת הדוקטורט שלה התמקדה במודלים תאורטיים של מכרזים והשפעתם על התנהגות כלכלית.

אתיי לימדה במכון הטכנולוגי של מסצ'וסטס בשנים 1995–2001 ובאוניברסיטת סטנפורד, לפני שהצטרפה כפרופסור מן המניין לבית הספר למנהל עסקים של אוניברסיטת הרווארד ב-2006. ב-2013 חזרה לסטנפורד, שם היא מכהנת כפרופסור לכלכלה וטכנולוגיה. היא גם חברה בכירה במכון סטנפורד למחקר מדיניות כלכלית (SIEPR) ועמיתת מחקר בלשכה הלאומית למחקר כלכלי.

מחקריה מתמקדים בניתוח התנהגות כלכלית בסביבות מורכבות, כגון מכרזים מקוונים, שווקים דו-צדדיים, ופלטפורמות דיגיטליות. היא חלוצה בשילוב כלים מתמטיים מתקדמים עם נתונים אמפיריים, תוך שימוש בטכניקות של ביג דאטה ובינה מלאכותית.

בתחום המכרזים היא פיתחה מודלים תאורטיים המסבירים כיצד עיצוב המכרז משפיע על התוצאות הכלכליות, תוך התמקדות במכרזים עם מידע חלקי. מחקריה הראו כיצד ניתן לשפר את היעילות של מכרזים לממשלות וחברות פרטיות, והשפיעו על מדיניות ציבורית בתחומים כמו הקצאת משאבים ורכש ציבורי. בתחום פלטפורמות דיגיטליות, בחנה את האופן שבו חברות טכנולוגיה מנהלות תחרות וחדשנות. היא ניתחה את ההשפעות של אלגוריתמים במנועי חיפוש ומסחר אלקטרוני על התנהגות צרכנים ועל דינמיקות שוק. בתחום
שילוב למידת מכונה במחקר כלכלי הראתה כיצד ניתן להשתמש באלגוריתמים של למידת מכונה כדי לשפר ניתוחים אמפיריים, למשל בחיזוי התנהגות צרכנים או בהערכת מדיניות כלכלית.

אתיי כיהנה כחברת דירקטוריון בחברות טכנולוגיה, בהם Ripple Labs, אקספדיה, Turo וכן כיועצת כלכלית לחברות ובהן מיקרוסופט (2007-2018). ב-2012 נבחרה לחברה באקדמיה הלאומית למדעים של ארצות הברית, היא חברה באגודה האמריקאית לכלכלה וכיהנה כנשיאת האיגוד ב-2023.

בשנים 2022 עד 2024 כיהנה ככלכלנית הראשונית באגף ההגבלים העסקיים של מחלקת המשפטים של ארצות הברית.

ב-2007 זכתה במדליית ג'ון בייטס קלארק פרס שמעניקה האגודה האמריקאית לכלכלה לכלכלן אמריקאי (או שעיקר עבודתו בארצות הברית) מתחת לגיל 40, שלדעת האגודה תרם את התרומה הגדולה ביותר למחשבה ולידע הכלכלי. היא האישה הראשונה שזכתה בפרס זה. ב-2019 זכתה בפרס ז'אן-ז'אק לפונט של האגודה הצרפתית לכלכלה. כמו כן זכתה לתואר דוקטור לשם כבוד מאוניברסיטת דיוק ובית הספר לעסקים של לונדון.

אתיי נשואה לחתן פרס נובל לכלכלה חידו אימבנס, אף הוא פרופסור באוניברסיטת סטנפורד ואם לשלושה.

קישורים חיצוניים


 סזון אתיי באתר אוניברסיטת סטנפורד

הערות שוליים

קטגוריה:אמריקאים ילידי מסצ'וסטס
קטגוריה:בוסטון: אישים
קטגוריה:זוכי מדליית ג'ון בייטס קלארק
קטגוריה:כלכלניות אמריקאיות
קטגוריה:סגל בית הספר לעסקים של אוניברסיטת סטנפורד
קטגוריה:סגל אוניברסיטת הרווארד
קטגוריה:סגל מחלקת המשפטים של ארצות הברית
קטגוריה:חוקרי תורת המשחקים אמריקאים
קטגוריה:חברות האקדמיה הלאומית למדעים של ארצות הברית
קטגוריה:בוגרות אוניברסיטת דיוק
קטגוריה:בוגרי אוניברסיטת דיוק
קטגוריה:בעלות תואר דוקטור מאוניברסיטת סטנפורד
קטגוריה:בעלי תואר דוקטור מאוניברסיטת סטנפורד
קטגוריה:אמריקאיות שנולדו ב-1970
קטגוריה:אמריקאים שנולדו ב-1970